xxxx 2. júlí 2020

Skilaboð til starfsfólks vegna hópsmits á höfuðborgarsvæðinu

Mig langar að byrja á því að hrósa ykkur öllum fyrir ykkar framlag í baráttunni við COVID-19, það var eftirtektarvert hversu hratt og vel þið tömduð ykkur nýtt og flókið verklag í faraldrinum. Allir lögðust á eitt til að þjónustan hjá okkur í sveitarfélaginu héldist sem mest óskert þrátt fyrir óvenjulegar aðstæður.

Eins og fram kom á upplýsingafundi þríeykisins í vikunni hefur COVID-19 smitum fjölgað talsvert á höfuðborgarsvæðinu undanfarna daga og er unnið samkvæmt því að um hópsmit sé að ræða. Það er því ljóst að við þurfum að skerpa aftur verklag hjá okkur og muna eftir einstaklingsbundnum sóttvörnum. Við þurfum að sýna gott fordæmi og minna fólk á að við erum enn á hættustigi almannavarna vegna COVID-19 er. Það er mikilvægt að fylgjast vel með upplýsingum frá almannavörnum og sóttvarnalækni um gang mála t.d. í gegnum [www.covid.is](http://www.covid.is) en einnig er hægt að fá nýjustu leiðbeiningar og annað sem kemur inn til sveitarfélaganna á [www.ahs.is](http://www.ahs.is).

Ég vil minna alla á að virða samfélagssáttmálann sjá [hér](https://www.covid.is/samfelagssattmali), þá sérstaklega:

* Muna 2 metra regluna.
* Þvoum okkur um hendur og notum handspritt.
* Sótthreinsum sameiginlega snertifleti.
* Verndum viðkvæma hópa.
* Hringjum í heilsugæsluna ef við fáum einkenni.
* Virðum sóttkví.
* Virðum einangrun.
* Veitum áfram góða þjónustu.
* Miðlum traustum upplýsingum.
* Verum skilningsrík, tillitssöm, kurteis og styðjum hvert annað.

**Frí**

Það er mikilvægt að við höldum áfram að vera skynsöm á sama tíma og við njótum kærkomins sumars eftir krefjandi vetur.

Huga þarf að því hvernig komið er aftur til vinnu eftir frí, ef við höfum verið send í sóttkví eða einangrun þurfum við að virða það og vinna samkvæmt fyrirmælum smitrakningateymisins. Ef við höfum farið erlendis, þá þurfum við að hafa það í huga að sóttvarnalæknir hefur hvatt fólk til að ferðast ekki utan landsteinanna þessar vikurnar en skimun er á landamærunum við heimkomu. Mikilvægt er að fylgjast með nýjustu upplýsingum og fylgja fyrirmælum sóttvarnalæknis.

Hafir þú farið erlendis og átt að hefja vinnu innan við 14 dögum eftir komu er nauðsynlegt að fara yfir eftirfarandi fimm spurningar áður en mætt er til vinnu:

1. *Hefur þú verið erlendis síðastliðna 14 daga?*
2. *Hefur þú verið í tengslum við einhvern með staðfest COVID-19 smit, eins og t.d. fjölskyldu, vini, skólafélaga, vinnufélaga, ferðafélagar svo eitthvað sé nefnt?*
3. *Ertu með einhver öndunarfæraeinkenni, beinverki eða hita?*
4. *Ertu í sóttkví?*
5. *Ertu í einangrun?*

Ef svar við öllum þessum fimm spurningum er **nei** þá þarf ekki að gera neinar ráðstafanir áður en mætt er til vinnu.

Ef svarið er **já** við einhverri spurninganna fimm þá þarf að hafa samband við næsta yfirmann og ákvörðun um framhaldið verður tekin með öryggi starfsmanns og vinnustaðarins að leiðarljósi.

Með bestu þökkum fyrir skilninginn